Theresa Berg Andersen (SF), 2024-01-23:
Veltrænede og kvalificerede servicehunde er en fantastisk gave til mennesker og til personer med psykiske udfordringer og til samfundet som helhed.
Så sent som den 3. januar var der en artikel i Rødovre Lokal Nyt.
Den handlede om Thomas, der lider af paranoid skizofreni.
Det er en psykisk lidelse, der har gjort, at Thomas sjældent har kunnet bevæge sig uden for husets fire vægge.
Men DR-programmet »Min superhund« gjorde Thomas opmærksom på, at han faktisk kunne ansøge om en servicehund igennem Rødovre Kommune.
Det var en rigtig god beslutning, og i september 2022 fik Thomas selskab af hunden Morgan, og i dag kan Thomas gå ud og handle ind selv med hjælp fra Morgan.
Morgan holder øje med folk omkring Thomas.
Han skal ikke bekymre sig.
Samtidig med at Morgan holder øje med Thomas, hjælper den også, når han bliver udfordret.
Morgan er altså med til at forhindre, at Thomas kommer der ud, hvor han får psykoser og episoder med indlæggelse.
Og i dag har Thomas sågar fået et arbejde ved hjælp af hunden Morgan.
Og ikke nok med det, så hjælper nogle af de her hunde også på ensomhed.
Og så følger de med, uanset hvad.
Det er altså en kæmpe menneskelig gevinst, der er ved brugen af en servicehund, men det er også en økonomisk gevinst for samfundet, for den er med til at reducere mængden af indlæggelser og anden hjælp.
Samtidig kan den få folk i arbejde, som ellers udelukkende ville være afhængige af statens støtte.
Folk med servicehunde lider lige nu under en utrolig uoverskuelig lovgivning.
Lovgivningen er spredt ud i love fra flere forskellige ministerier, og den skaber stor forvirring.
Der er flere historier om personer, der er blevet afvist, når de har villet have deres servicehund med i bussen, på restauranter eller i supermarkeder, ganske som den konservative ordfører siger.
Det er ikke kun de ansatte, som har afvist servicehunde; der er også områder, hvor lovgivningen er utydelig og potentielt skaber problemer for folk, der møder en servicehund.
For det er på ingen måde sikkert, at blot fordi folk siger, de har en servicehund, så er det en servicehund.
Det er ikke altid rigtigt.
Selv hvis hunden har sele på med beskeden om, det er en servicehund, er det heller ikke sikkert.
Alle kan nemlig købe en sele på nettet – den koster ca. 75 kr. – og så kan man hævde, at man har en servicehund.
Og det er da et kæmpeproblem.
De hunde, der ikke har den rette træning, opfører sig ikke nødvendigvis ordentligt på restauranter eller i supermarkeder, men det gør en rigtig servicehund, og det er til gavn for mange.
I SF stemmer vi derfor for det her forslag.
Vi mener, det er et vigtigt skridt på vejen mod bedre lovgivning på området.
Vi mener samtidig, at det er nødvendigt, at vi kigger nærmere på området og styrker lovgivningen og sikrer, at servicehunde kan få en ordentlig certificering, således at der er sikkerhed for hundens evner og kvalifikationer.
Det er en begyndelse, at regeringen nu anerkender, at der er behov for at gøre noget, og det der med, at man vil være med til at lave en beretning, sætter vi også pris på.
Vi ser frem til det kommende samarbejde om at tydeliggøre lovgivningen på det her område, så vi får færre utilsigtede situationer.
Vi håber samtidig på, at det her område er noget, vi kan arbejde videre med i fællesskab.
Vi mener, at bedre træning og certificering af servicehunde er til fordel for alle parter.
Derfor støtter SF forslaget.